Når The Eagles indtager Nordjylland den 15. juni, indsætter DSB et Eagles-særtog til Aalborg til alle koncertgængerne.

Særtoget er indført efter koncertpublikummer fra hele Danmark har presset på, for at få en særlig løsning på koncertdagen. Toget vil køre gennem landet og samle de mange Eagles-fans op og køre dem direkte til og fra koncerten. - Vi er meget glade for, at vi har fået lavet samarbejdet med DSB om Eagles-toget til koncerten. Det betyder meget for os, at vi nu kan tilbyde vores koncertgæster fra hele landet at kommet let til og fra koncerten, siger Ernst Trillingsgaard, der er direktør i Aalborg Kongres og Kultur Center, som står bag koncerten i Hjallerup. Toget vil køre som lyntog fra København med de samme stop som normalt. Det afgår fra København den 15. juni klokken 11.50, og ankommer til Aalborg cirka fire timer senere. Eagles-toget kører retur igen fra Aalborg mod København efter koncerten er slut. Fra toget i Aalborg ud til koncertpladsen kører der i forbindelse med særtogets ankomst og afgang busser.